Skatteministeren vil give alle danskere råd til elbil

Elbilerne stormer frem på de danske veje. Seneste tal viser, at knapt syv ud af 10 solgte biler i februar måned kørte på el. Men det er ikke nok. Skatteminister Rasmus Stoklund vil sørge for, at alle har råd til en elbil og gøre den til allemandseje.

– Elbilerne er helt afgørende for, at vi bevæger os grønnere rundt i landet. Vi skal gå fra, at elbilen er danskernes foretrukne bilvalg til at gøre elbilen til folkeeje. Det skridt, håber jeg, vi kan tage, ved at incitamenterne til at købe elbil for danskerne fortsat er til stede – og ved at især de billigere elbiler forbliver billige, siger Rasmus Stoklund.

Dermed stopper skatteministeren spekulationer om, hvorvidt afgifterne på de billige elbiler stiger efter nytår, som det ellers er planen.

– Tallene viser tydeligt, at danskerne er klar til den grønne omstilling. Nu handler det om at sikre, at elbilerne fortsat er attraktive – både prismæssigt og i forhold til infrastrukturen, siger skatteministeren.

Afgiftsdebat på vej

For at sikre, at elbilerne forbliver et tilgængeligt valg, vil regeringen senere på året indkalde Folketingets partier til drøftelser om bilafgifterne. Her skal det besluttes, hvordan afgifterne kan understøtte den grønne omstilling uden at presse priserne i vejret.

– Vi skal finde en balance, hvor vi fremmer elbiler uden at skabe store økonomiske byrder for de bilister, der skifter fra fossile brændstoffer. Jeg ser ikke for mig, at elbilerne skal blive markant dyrere, men vi skal se på, hvordan vi bedst indretter afgiftssystemet, forklarer Stoklund.

Allerede i januar sagde skatteministeren, at de planlagte afgiftforhøjelser på de billigste elbiler var for højt. Til gengæld var han åben for at hæve afgifterne på de dyreste modeller.

Skatteministeren vil give alle danskere råd til elbil